  Анжелика Тихонова корреспондент 1-тӥ южтолэзе Вавож ёросысь Нюрдор-Котья гуртын Удмуртиысь пенсионеръёслэн IV тол спартакиадазылэн элькун финалэз ортчоз. Спартакиада арысь аре шаерысьтымы вань ёросъёсысь 500 пала мыло-кыдо арлыдоосты люка. Со сярысь Удмуртиысь физкультурая, спортъя но егитъёсын ужан политикая министерстволэн пресс-службаез ивортэ. Ӵошатсконъёсты сӥё-дано усьтон ужрад 11 часын куас базаын ортчоз. Вожвылъяськонъёсы люкаськемъёс куасэн бызьылонын, шашкиен шудонын, дартсын, конькиен бызьылонын кужымзэс мерталозы. Ужрад арлыдоослы мугорзэс кыдатыса улыны мылкыд сётон понна радъяське. 2019-тӥ арын со Удмуртилэн тӧроеныз ялэм Тазалыклэн арез улсын ортчоз. Тужгес устоосыз спортсменъёс Пенсионеръёслэн огъяросси гужем спартакиадаязы шаермылэсь данзэ утёзы. Ӵошатсконъёслэн радлыксы: 9:00-10:30 – люкаськон но пыриськисьёсты пусъён; 10:30 – командаослэн, судъясьёслэн кенешонзы; 11:00 – Спартакиадаез сӥё-дано усьтон; 11:30 – дартсъя но шашкиен шудонъя, конькиен бызьылонъя ӵошатсконъёс; 12:00 – куасэн бызьылонъя ӵошатсконъёс; 13:00-15:00 – нуназеян; 16:00 – Спартакиадаез сӥё-дано ворсан, вормисьёсты данъян. Тегъёс: Спорт Вавож Удмуртия пенсионеръёс спортъяминистерство  